作者:劉克莊
標題:賀新郎
內容:身畔無絲縷。但從前、綀裳練帨，做他家主。甲子一週加二紀，兔走烏飛幾度。賽孔子、如來三五。鶴髮蕭蕭無可截，要一杯、留客慚陶母。門外草，欲迷路。朗吟白雪陽春句。待夫君、驪駒不至，鵲聲還誤。老去聊攀萊子例，倒著斑衣戲舞。記田舍、火爐頭語。肘後黃金腰下印，有高堂、未敢將身許。且扇枕，莫倚柱。